เงินได้ฯ เลือกเสียภาษี (ตอนจบ)
มาต่อกันจากสัปดาห์ที่แล้ว คราวนี้เป็นเรื่องเงินปันผล เงินได้จากการขายอสังหาริมทรัพย์และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกเสียภาษีเงินได้บุคคลธรรมดา สรุปได้ดังนี้
29 มี.ค. 2556

มาต่อกันจากสัปดาห์ที่แล้ว คราวนี้เป็นเรื่องเงินปันผล เงินได้จากการขายอสังหาริมทรัพย์และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกเสียภาษีเงินได้บุคคลธรรมดา สรุปได้ดังนี้
เงินปันผล เป็นเงินได้ฯ ตามมาตรา 40 (4) (ข) แห่งประมวลรัษฎากร เงินปันผลเป็นผลตอบแทนจากการถือหุ้นบริษัทฯ ปกติบริษัทฯ จะเสียภาษีเงินได้นิติบุคคลจากกำไรสุทธิ และเมื่อบริษัทฯ จ่ายเงินปันผลให้แก่ผู้ถือหุ้นก็จะหักภาษี ณ ที่จ่ายอัตราร้อยละ 10 ของเงินปันผลที่จ่าย แต่มีบางกรณีที่ไม่ต้องหักภาษี ณ ที่จ่าย เช่น เงินปันผลที่จ่ายจากกำไรสุทธิของกิจการที่ได้รับการส่งเสริมการลงทุน เป็นต้น
บริษัทฯ ที่จ่ายเงินปันผลให้แก่ผู้ถือหุ้น ต้องระบุในหนังสือรับรองการหักภาษี ณ ที่จ่าย ว่าเงินปันผลนั้นจ่ายจากกำไรสุทธิที่เสียภาษีเงินได้นิติบุคคลในอัตราใด เนื่องจากอัตราภาษีเงินได้นิติบุคคลมีหลายอัตรา เช่น ร้อยละ 23, 20, 15 เป็นต้น
หากเลือกนำเงินปันผลมารวมคำนวณยื่นแบบเสียภาษีเงินได้ ต้องนำทุกรายการมารวมคำนวณ เว้นแต่เงินปันผลที่จ่ายจากกำไรสุทธิที่ได้รับยกเว้นภาษีไม่ต้องนำมารวมคำนวณ ผู้มีเงินได้นอกจากจะมีสิทธินำภาษีที่ถูกหักอัตราร้อยละ 10 มาหักจากภาษีที่ต้องชำระแล้ว ยังได้รับเครดิตภาษีเงินปันผลอีกด้วย เพราะเงินปันผลนั้นได้เสียภาษีเงินได้นิติบุคคลไว้แล้ว เครดิตภาษีเงินปันผลถือเป็นเงินได้พึงประเมินที่ต้องนำไปรวมคำนวณยื่นแบบเสียภาษี และยังถือเป็นภาษีที่จ่ายไว้แล้วสามารถนำมาหักออกจากภาษีต้องชำระได้ ดังนั้น โอกาสที่จะได้รับคืนภาษีจึงมีมาก
เงินได้จากการขายอสังหาริมทรัพย์ เป็นเงินได้ฯ ตามมาตรา 40 (8) แห่งประมวลรัษฎากร การขายอสังหาริมทรัพย์ไม่ว่าจะเป็นที่ดินเปล่า บ้านและที่ดิน คอนโด หากเป็นอสังหาริมทรัพย์ที่ได้มาโดยมรดก เสน่หา หรืออสังหาริมทรัพย์ที่มิได้มุ่งค้าหากำไร ผู้ขายได้เสียภาษีเงินได้บุคคลธรรมดา ณ กรมที่ดิน ขณะที่จดทะเบียนโอนกรรมสิทธิ์ มีสิทธิเลือกที่จะนำเงินได้ฯ มารวมคำนวณยื่นแบบเสียภาษีหรือไม่ก็ได้ หากนำมารวมยื่นแบบเสียภาษีก็อาจได้รับเงินภาษีคืนหรือจ่ายเพิ่มก็ได้ ส่วนใหญ่มักเลือกไม่นำมารวมคำนวณภาษี เพราะอสังหาริมทรัพย์มีราคาสูง หากนำมารวมคำนวณมักจะเสียภาษีเพิ่ม
สำหรับผู้ขายอสังหาริมทรัพย์ที่มุ่งค้าหากำไร ต้องนำเงินได้ฯ มารวมคำนวณยื่นแบบเสียภาษีเงินได้ ไม่มีสิทธิเลือกเสียภาษีแต่อย่างใด
ส่วนแบ่งกำไรจากกองทุนรวมที่จัดตั้งขึ้นตามกฎหมายว่าด้วยตลาดหลักทรัพย์แห่งประเทศไทย เป็นเงินได้ฯ ตามมาตรา 40 (8) แห่งประมวลรัษฎากร คนทั่วไปมักเรียกว่าเงินปันผล ซึ่งบางท่านคิดว่าเป็นเงินปันผลเช่นเดียวกับการถือหุ้นบริษัทฯ จริงๆ แล้วไม่ใช่ อย่าได้นำไปปะปนกัน ผู้ได้รับเงินส่วนแบ่งกำไรฯ หากได้ถูกหักภาษี ณ ที่จ่ายไว้อัตราร้อยละ 10 สามารถเลือกที่จะนำส่วนแบ่งกำไรมารวมคำนวณยื่นแบบเสียภาษีหรือไม่ก็ได้
หากนำมารวมคำนวณยื่นแบบเสียภาษีจะต้องนำมาทุกรายการ และไม่มีสิทธิเครดิตภาษีเงินปันผลเหมือนเงินปันผลจากบริษัท ภาษีที่ถูกหักอัตราร้อยละ 10 สามารถนำมาหักออกจากภาษีต้องชำระได้ สำหรับส่วนแบ่งกำไรที่มิได้ถูกหักภาษีอัตราร้อยละ 10 ต้องนำมารวมคำนวณยื่นแบบเสียภาษีเงินได้ ไม่มีสิทธิเลือกคำนวณภาษี
เงินได้ฯ จากดอกเบี้ย เงินปันผล เงินได้จากการขายอสังหาริมทรัพย์ และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกที่จะนำมารวมคำนวณยื่นแบบเสียภาษีเงินได้หรือไม่ก็ได้ หากเงินได้ฯ นั้นได้เสียภาษีหรือถูกหักภาษี ณ ที่จ่ายตามที่กฎหมายกำหนดแล้ว สวัสดีครับ